《居庸关》
元代·乃贤

叠嶂缘青冥，峭绝两崖束。盘盘龙虎踞，岑巘互回伏。

重关设天险，王气舆坤轴。皇灵广覆被，四海同轨躅。

至今豪侠人，危眺屡惊缩。崎岖栈阁峻，萦纡冈涧曲。

环村列墟市，凿翠构庐屋。溪舂激岩溜，山田杂稌菽。

绝顶得幽胜，人烟稍联属。浮图压广路，台殿出层麓。

白云隐疏钟，落日带乔木。岂须叹蜀道，政可夸函谷。

居人远念我，叩马苦留宿。恐辜殷勤情，解鞍看山瀑。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。